**Sporočilo za javnost**

**»Vonarskega jezera ne bo«**

**Celje, 22. november 2021 - Direktor Direkcije Republike Slovenije za vode Roman Kramer je obširneje pojasnil izsledke študije *Revitalizacija Vonarskega jezera,* kjer v sklopu raziskave pripravljalci študije podajo tehtne razloge, zakaj ponovna ojezitev Vonarskega jezera ni primerna.**

Študija *Revitalizacija Vonarskega jezera* je bila izdelana z namenom zagotoviti ustrezne podatke za nadaljnje postopke morebitne stalne ojezeritve Vonarskega jezera, vključno z zagotavljanjem predvsem njegovega osnovnega namena - zadrževanje visokih voda, ki jo je Direkcija Republike Slovenije za vode (DRSV) izdelala skupaj s Hrvatskimi vodami, na podlagi pobud lokalnega okolja za ponovno ojezeritev.

V decembru 2019 je bilo v okviru študije na območju akumulacije Vonarskega jezera izvedenih 15 razkopov, v 5-tih razkopih, ki so bili izvedeni tik ob reki Sotli, pa je analiza med drugim pokazala velik presežek vrednosti hranil (fostorja in organskih hranil).

»Študija je jasno podala odgovor, da ponovna ojezeritev Vonarskega jezera ni možna. Četudi počistimo vse in odpeljemo vse sedimente, ki so v zemlji, bo v to jezero še vedno priteklo dvakrat več hranil iz reke Sotle, kot pa jih to jezero še zmore, česar pa ne moremo preprečiti,« je direktor Roman Kramer sprva pojasnil.

Od 15-tih razkopov je bilo v 5-tih ugotovljen tudi presežek vrednosti sedimentov. Na podlagi raziskave je bilo ugotovljeno, da so presežene nekatere vrednosti nevarnih snovi v tleh. »Ne gre za alarmantne informacije, saj na podlagi teh analiz ne moremo trditi, da je cela dolina onesnažena. V študiji tudi nikjer ne piše, da bi bilo potrebno sedimente odstraniti, saj v takšnem stanju, kot so sedaj, niso nevarni za ljudi,« je poudaril direktor Direkcije za vode in nadaljeval, da v primeru, če bi se del tega območja pa vendarle uporabljalo za kmetijskega namene, saj je lastnik zemljišča Sklad kmetijskih zemljišč in gozdov, bi morali izvesti še nadaljnje raziskave.

Zaključil je še, da bo Direkcija Republike Slovenije za vode območje ohranila kot suhi zadrževalnik za poplavno varnost.

 \*\*\*